Forsvarets Efterretningstjeneste vil have adgang til dine private sundhedsdata

I en rapport til Folketinget bliver det tydeliggjort, at Center for Cybersikkerhed ønsker flere beføjelser i kampen mod it-kriminelle.

Center for Cybersikkerhed, der ligger under Forsvarets Efterretningstjeneste, vil muligvis kunne få adgang til alt lige fra dine patientjournaler til dine recepter, vurderer flere eksperter overfor Berlingske Business.

Vurderingerne kommer på baggrund af en rapport, forsvarsminister Claus Hjort Frederiksen (V) afleverede til Folketinget 30. juni, hvori det fremgår, at »loven på en række områder begrænser CFCS' muligheder for at yde en optimal indsats«.

Spørgsmålet er nu om, der derfor er behov for en lovændring.

Ifølge rapporten er der en stigende risiko for angreb, og der ønskes derfor flere muligheder for efterretningstjenesten til at gribe ind overfor it-kriminelle.

Peter Kruse fra CSIS har kigget rapporten igennem og ikke begejstret.

»Det får hårene til at rejse sig i nakken på mig. Hvis alt det her bliver til virkelighed, ligner det totalitær overvågning.«

Bekymrende udvikling

»Centeret vil kunne få adgang til folks private data, blandt andet deres sundhedsdata,« siger Peter Kruse til Berlingske.

Efterretningstjenesten ønsker ikke blot at få mulighed for at modtage data, men snarere at få adgang til at hente dem selv. Noget af det data kunne være fra systemerne, de selv leverer til bl.a. Region Hovedstaden og Folketinget, hvor de vil kunne få lettere adgang.

Formand for IT-Politisk Forening Jesper Lund er heller ikke glad for rapporten.

»Det er bekymrende, at Center for Cybersikkerhed har ønsker, som indebærer, at Center for Cybersikkerhed vil få adgang til langt flere oplysninger om danskernes privatliv«, siger han til Ritzau.

Søren Debois fra ITU mener dog, at det på den ene side godt kan give mening, at Center for Cybersikkerhed ønsker udvidede beføjelser, men tilføjer:

»På den anden side kunne man godt ønske sig en lidt mere fintmasket bagstopper til at forhindre, at informationerne, de opdager i den forbindelse, ikke kommer videre til andre steder i FE eller andre steder i det hele taget«, siger han til Ritzau.